Urbanus Episcopus servus servorum Dei, ad perpetuam Rei memoriam. Sedes Apostolica Pia mater Ecclesiarum, et locorum Ecclesiasticorum omnium, ac personarum in eis degentium statui, et saluti cupit quantum cum Deo potest salubriter providere. Sanè petitio pro parte dilectorum filiorum Joannis de Castro-veteri Prioris, et conventus Prioratus Aregrandis, Ordinis sancti Benedicti, Vapincensis Diœcesis, nobis exhibita continebat quod Prior Prioratus sancti Sepulchri Jerosolymitani de Aquapendenti, Ordinis sancti Augustini, Vrbe-veteranens. Diœcesis, qui prædictum Prioratum Aregrandis, cum Prioratibus ab eo dependentibus, et aliis membris suis, suo Prioratui sancti Sepulchri asserit esse subjectum, hujusmodi subjectione à longissimo tempore non est usus; quodque iidem Joannes Prior, et conventus, ac prædictus Aregrandis, et alii Prioratus, ac membra ipsius Prioratus Aregrandis, tam virorum, quàm mulierum ejusdem Ordinis, necnon Ecclesiæ, capellæ, domus, atque loca eidem Prioratui Aregrandis immediatè subjecta, seu ab eo dependentia, et personæ in eis degentes superiorem Abbatem non habent, qui ea visitet et reformet. Quare pro parte dictorum Joannis Prioris et conventus nobis fuit humiliter supplicatum, ut dictum Prioratum Aregrandis, cum omnibus Prioratibus ei subjectis, et membris prædictis à prædicta subjectione ipsorum Prioris, et Prioratus sancti Sepulchri plenariè liberare, ipsumque Prioratum Aregrandis cum prædictis Prioratibus ei subjectis, necnon membris Ecclesiis, capellis, Domibus, et locis prædictis dilecto filio Abbati Monasterii Cluniacensis, Matisconensis Diœcesis subjicere de benignitate Apostolica dignaremur. Nos igitur cupientes ut in locis Religiosis quibuslibet Regularis observantia continuum auctore Domino suscipiat incrementum, hujusmodi supplicationibus inclinati præfatum Prioratum Aregrandis, cum omnibus Prioratibus ab eo dependentibus, et membris suis prædictis, à præfata subjectione dictorum Prioris, et Prioratus sancti Sepulchri auctoritate Apostolica plenariè liberamus, ac eumdem Prioratum Aregrandis, cum prædictis Prioratibus ei subjectis, necnon membris, tam virorum, quàm mulierum, ac Ecclesiis, capellis, Domibus, et locis prædictis, ac juribus, et pertinentiis universis eorumdem, Monasterio Cluniacensi, et ejus Abbati prædictis auctoritate Apostolica perpetuò subjicimus, ac statuimus quod iidem Prior, et conventus, ac Prioratus Aregrandis, cum Prioratibus, et membris, Domibus, et locis supradictis, quæ Regulares existunt, et personis in eis degentibus, quoad visitationem, correctionem, Reformationem, et alia quælibet, quæ jurisdictionis et potestatis existunt, eidem Abbati immediatè subjecta, et ab omni alterius Dominio, et subjectione, ac onere, sicuti sunt alii Prioratus, et eorum Priores et Monachi à præfato Monasterio dependentes liberi existunt: ita tamen quod quotiescumque in Prioratu Aregrandis supradicto, ac aliis Prioratibus, membris, et locis prædictis ab eo dependentibus Monachi, vel aliæ personæ deficient Religiosæ, Prior dicti Prioratus Aregrandis pro tempore existens in locum Monachorum deficientium Monachos, et alias personas recipere et ponere, ac Beneficia sibi subjecta conferre possit, prout est hactenus fieri consuetum: non obstantibus quibuscumque constitutionibus Apostolicis, ac statutis, et consuetudinibus Monasterii, Prioratus, et Ordinis prædictorum contrariis, juramento, confirmatione Apostolica, vel quacumque firmitate alia roboratis, et insuper eisdem Priori, et conventui Prioratus Aregrandis eadem auctoritate concedimus, ut ipsi, ac Prioratus Aregrandis, et alii Prioratus ab eo dependentes, necnon loca et membra ejus prædicta, et personæ Regulares in eis degentes omnibus Privilegiis, indulgentiis, Exemptionibus, gratiis, et immunitatibus gaudeat, quibus gaudent Prioratus et Monachi Cluniacensis Ordinis antedicti. Per hoc autem locorum Ordinariis, quoad Ecclesias, capellas, et alia loca per sæculares clericos regi consueta nullum volumus præjudicium generari. Nulli ergo, etc. Datum Avenioni VIII. Idus Decembris, Pontificatus nostri anno IV.